## Pravilnik o upisu u Upisnik trgovca voćem i povrćem

### NN 91/2010 (23.7.2010.), Pravilnik o upisu u Upisnik trgovca voćem i povrćem

MINISTARSTVO POLJOPRIVREDE, RIBARSTVA I RURALNOG RAZVOJA

2581

Na temelju članka 18. stavak 3. i 4. i članka 34. Zakona o uređenju tržišta poljoprivrednih proizvoda (»Narodne novine« broj 149/09) ministar poljoprivrede, ribarstva i ruralnog razvoja donosi

PRAVILNIK

O UPISU U UPISNIK TRGOVACA VOĆEM I POVRĆEM

TEMELJNE ODREDBE

Članak 1.

Ovim Pravilnikom propisuju se uvjeti upisa i vođenja Upisnika trgovaca voćem i povrćem te uvjeti za ovlašćivanje trgovaca za kontrolu usklađenosti voća i povrća s tržišnim standardima.

Definicije

Članak 2.

U smislu ovoga Pravilnika pojedini izrazi imaju sljedeće značenje:

1. Ministarstvo nadležno za poljoprivredu (u daljnjem tekstu: Ministarstvo) je tijelo nadležno za uspostavu Upisnika trgovaca voćem i povrćem i inspekcijski nadzor trgovaca voćem i povrćem.

2. Trgovac je bilo koja pravna ili fizička osoba odnosno obiteljsko poljoprivredno gospodarstvo (u daljnjem tekstu: OPG) koje:

(a) posjeduje svježe voće i povrće koje je predmet tržišnih standarda s ciljem:

– njihovog izlaganja ili ponude na prodaju;

– njihove prodaje; ili

– njihovog stavljanja na tržište na bilo koji drugi način; ili

(b) obavlja bilo koju od aktivnosti iz podtočke (a) ove točke u vezi s voćem i povrćem koje je predmet tržišnih standarda.

3. Upisnik trgovaca voćem i povrćem je baza podataka trgovaca voćem i povrćem koju vodi Ministarstvo.

4. Kontrola usklađenosti voća i povrća s tržišnim standardima je provjera usklađenosti voća i povrća s propisanim tržišnim standardima koju radi izdavanja Potvrde o usklađenosti s tržišnim standardima za voće i povrće (u daljnjem tekstu: Potvrda o usklađenosti) obavlja trgovac ovlašten u skladu s ovim Pravilnikom.

5. Treće zemlje su sve zemlje iz kojih se voće i povrće uvozi u Republiku Hrvatsku, a koje nisu članice Europske unije.

POSEBNE ODREDBE

Upisnik trgovaca voćem i povrćem

Članak 3.

(1) Ministarstvo vodi Upisnik trgovaca voćem i povrćem (u daljnjem tekstu: Upisnik) u koji moraju biti upisani svi trgovci koji stavljaju na tržište svježe voće i povrće pod uvjetima utvrđenim člankom 4., 5. i 6. Pravilnika o tržišnim standardima za voće i povrće (»Narodne novine« broj 77/10).

(2) Trgovci koji stavljaju na tržište svježe voće i povrće obavezni su upisati se u Upisnik.

(3) Za upis u Upisnik, trgovci podnose zahtjev na obrascu koji se nalazi u Dodatku I. koji je tiskan uz ovaj Pravilnik i njegov je sastavni dio uz prilaganje dokaza da je:

(a) pravna ili fizička osoba registrirana u sudskom ili obrtnom registru za trgovinu na veliko i/ili trgovinu na malo;

(b) nositelj i/ili član seljačkog gospodarstva ili obiteljskog poljoprivrednog gospodarstva registriran u Upisniku poljoprivrednih gospodarstva kada voće i povrće prodaje na malo izvan prodavaonica:

– na štandovima i klupama na tržnicama na malo,

– na štandovima i klupama izvan tržnica na malo,

– pokretnom prodajom,

– prigodnom prodajom (sajmovi, izložbe i sl.),

– u proizvodnim objektima seljačkih ili obiteljskih poljoprivrednih gospodarstava, kao i na veliko na tržnicama.

(4) Aktivnosti iz članka 2. točke 2., podtočke (a) pokrit će:

(a) prodaju na daljinu internetom ili na drugi način,

(b) aktivnosti koje pravna ili fizička osoba obavlja za vlastite potrebe ili u korist treće strane, i

(c) aktivnosti na području Republike Hrvatske i/ili izvoz u treće zemlje i/ili uvoz iz trećih zemalja.

(5) Iznimno od stavka 1. ovoga članka, upis u Upisnik nije obvezan za pravne ili fizičke osobe čije su aktivnosti u sektoru voća i povrća ograničene na prijevoz robe.

(6) Upisnik trgovaca voćem i povrćem će za svakog trgovca sadržavati sljedeće:

– upisnički broj,

– naziv, adresu i telefonski broj pravne ili fizičke osobe odnosno OPG-a te, ukoliko postoji, adresu i telefonski broj podružnice,

– kontakt podatke odgovorne osobe na nivou pravne ili fizičke osobe odnosno nositelja gospodarstva na nivou OPG-a,

– podatke potrebne za klasifikaciju u jednu od kategorija rizika,

– mjesto u prodajnom lancu,

– podatke o značaju tvrtke (godišnja vrijednost utržene proizvodnje voća i/ili povrća),

– podatke o nalazu prethodnih provjera svakog trgovca, i

– druge podatke neophodne za provjeru (podaci u vezi sa sustavom osiguranja kvalitete ili sustavom samoprovjere usklađenosti s tržišnim standardima).

(7) Trgovci iz stavka 1. ovoga članka dužni su Ministarstvu dostaviti podatke neophodne za uspostavljanje Upisnika najkasnije do 31. prosinca 2010. godine.

(8) Nastale promjene podataka iz stavka 6. ovoga članka trgovac je obvezan prijaviti najkasnije u roku od 8 dana od dana nastanka.

Ovlašteni trgovci

Članak 4.

(1) Ministarstvo može ovlastiti trgovce koji su razvrstani u najnižu kategoriju rizika, pod uvjetom da ispunjavaju uvjete iz stavka 3. ovoga članka, da koriste obrazac iz Dodatka II. koji je sastavni dio ovoga Pravilnika pri označavanju svakog pakiranja u fazi otpreme i/ili da potpišu Potvrdu o usklađenosti iz Dodatka III. koji je sastavni dio ovoga Pravilnika.

(2) Ovlaštenje iz stavka 1. ovoga članka daje se na razdoblje od godinu dana.

(3) Trgovci koji koriste ovu mogućnost moraju ispunjavati sljedeće uvjete:

(a) imati stručno osoblje koje je prošlo obuku koja je odobrena od Ministarstva;

(b) imati odgovarajuću opremu za pripremu i pakiranje voća i povrća;

(c) obvezati se da će kontrolirati usklađenost voća i povrća koje otpremaju i da će voditi evidenciju o svim obavljenim kontrolama.

(4) Ministarstvo će produžiti ovlaštenje iz stavka 2. ovoga članka trgovcu za naredni period od godinu dana ako je tijekom godine za koju je dobio ovlaštenje, uredno i bez utvrđenih pogrešaka, ispunio uvjete iz stavka 3. ovoga članka.

(5) Ako ovlašteni trgovac u tijeku godine za koje je dobio ovlaštenje učestalo ponavlja pogreške u ispunjavanju uvjeta i/ili prestane ispunjavati uvjete iz stavka 3. ovoga članka, Ministarstvo će opozvati ovlaštenje.

(6) Inspekcijski nadzor nad radom ovlaštenih trgovaca iz stavka 1. ovoga članka te nadzor u ispunjavanju uvjeta iz stavka 3. ovoga članka provodi poljoprivredna inspekcija.

(7) O neispunjavanju uvjeta iz stavka 3. ovoga članka poljoprivredna inspekcija izvještava nadležnu upravu Ministarstva.

PRIJELAZNE I ZAVRŠNE ODREDBE

Članak 5.

Ovaj Pravilnik stupa na snagu osmog dana od dana objave u »Narodnim novinama« osim odredbi članka 4. ovoga Pravilnika koje stupaju na snagu danom pristupanja Republike Hrvatske Europskoj uniji.

Klasa: 011-02/10-01/151

Urbroj: 525-02-1-0010/10-1

Zagreb, 2. srpanj 2010.

Ministar
Petar Čobanković, v. r.

DODATAK I.

ZAHTJEV ZA UPIS U UPISNIK TRGOVACA VOĆEM I POVRĆEM

![](dodatni/409997.jpeg)

DODATAK II.

Obrazac

![](dodatni/409998.jpeg)

DODATAK III.

![](dodatni/409999.jpeg)

Pravilnik, NN 91/2010-2581